|  |  |  |
| --- | --- | --- |
| Cover |  | Den 10. marts 2016 |
|  |  |

Status på testforberedelse

**Problem**

Test bliver en central tværgående opgave fremadrettet. På den baggrund vil styregruppen løbende blive orientereret om status på test. Denne gang især om projekternes forberedelse forud for snitfladetest samt om den tværgående opgave med at etablere fællesnøglen BFE-nummer i de relevante registre.

Der skal tages stilling til håndtering af de opgaver, der skal iværksættes for at projekterne kan blive klar til test. Opgaverne vil kræve en betydelig indsats i projekterne.

**Baggrund**

Der er mange forhold, der skal være på plads før snitfladetesten. Projekterne skal i den kommende periode blandt andet have skrevet testcases for deres test i snitfladetesten. Derudover er der mange opgaver internt i hvert projekt med fx fabriksprøve og funktionsprøve i forhold til leverandører. Disse opgaver ligger i de enkelte registerprojekter.

På senest styregruppemøde d. 4. februar blev det konstateret, at flere projekter havde udfordringer med at få tilknyttet testmanager, etablere testmiljø og etablere testdata.

I forlængelse af at flere projekter sidst i marts udtrækker data til test, skal der for disse registres vedkommende tilføjes BFE-numre. Det er en af målsætningerne for delprogram GD1 at få den fælles nøgle etableret, men det er en kompleks og dermed vanskelig opgave at gennemføre første gang.

*Status - testforberedelse generelt*

Siden mødet har testprojektet haft møder med hvert enkelt projekts projektleder og testressource. På møderne og i opfølgende dialog har der været en behandling af spørgsmålene:

* Har projektet en testmanager eller lignende ressource tilknyttet til forberedelse og gennemførelse af snitfladetesten?
* Har projektet etableret et testmiljø til brug for snitfladetest eller er status på bestilling og etablering af et sådant testmiljø, at det forventes etableret til 5. april?
* Kan projektet nå at bestille udtræk af produktionsdata og konvertere disse til ny datamodel, så de kan uploades på Datafordeleren senest d. 18. april?

Status på disse spørgsmål fremgår af tabel 1. Testprojektet havde endvidere i forlængelse af projektets tidsplan ønsket, at de enkelte projekters ajourføringsservices var specificeret og dokumenteret senest d. 1. marts, hvorfor status herpå også er med i tabellen.

Udover de 4 specifikke forberedelsespunkter har der også været en dialog om i hvilket omfang, projekterne bredt set vurderer, at de kan blive klar til snitfladetesten.

Set fra testprojektet er status for projekterne i forhold til de forudsætninger, der har været behandlet, følgende:

|  |  |  |  |  |  |
| --- | --- | --- | --- | --- | --- |
| **Tabel 1: Oversigt over status på testforberedelse i projekterne forud for snitfladetest** | | | | | |
| **Register – projekt** | **Testmanager** | **Ajourførings-services** | **Testmiljø** | **Testdata** | **Klar til snitfladetest fra 2. maj?** |
| Matriklens udvidelse (MU) | OK | OK | OK | OK | Kun delvis. Testdata og teknisk verifikation af snitflader indgår fra start. Test af hændelser og mere forretningsmæssig test kan tidligst ske fra 13. maj pga. funktionsprøve m. leverandør. |
| Ejendomsbeliggenheds-registret (EBR) | OK | Ikke på plads | OK | Ikke klar | Nej, ikke færdigudviklet. |
| Ejerfortegnelsen (EFT) | OK | OK | OK | OK | Ja, under forudsætning af BFE-nøgle er tildelt |
| BBR | OK | OK | OK | OK | Ja, under forudsætning af BFE-nøgle er tildelt |
| DAR | OK | OK | OK | OK | Ja |
| DAGI | OK | OK | OK | OK | Ja |
| Danske Stednavne | OK | Ikke relevant | OK | OK | Ja |
| CPR | OK | OK | OK | OK | Ja |
| CVR | OK | OK | OK | OK | Ja |
| Datafordeler | OK | Ikke relevant | OK | Ikke relevant | Ja, under forudsætning af data til upload er modtaget senest 18. april. |

Med hensyn til udtræk og konvertering af testdata er projekterne (undtagen EBR) isoleret set fortrøstningsfulde i forhold til at være klar til d. 18. april. Der er dog tværgående set en udfordring for MU, EBR, EFT og BBR med tildeling af BFE-nøglen, *jf. nedenfor.*

De fleste projekter vurderes at kunne blive klar til snitfladetest fra 2. maj. MU og EBR er ikke klar til at deltage i fuldt omfang fra start. Da årsagerne vedrører projektets leverandør, og dialogen med projektet indikerer, at det ikke kan blive meget bedre, er handlemulighederne for testprojektet at planlægge snitfladetesten med udgangspunkt i disse forhold. Det vurderes at være muligt at planlægge snitfladetesten, så det samlet set ikke forlænger de to måneder, der er afsat dertil.

*Tildeling af BFE-nummer som fællesnøgle*

En af de centrale målsætninger for GD1 er at tildele en entydig ejendomsidentifikation i form af BFE-nummer til grunddata om ejendomme. For at kunne gennemføre snitfladetest og de efterfølgende testfaser er det nødvendigt, at BFE-nummeret forud bliver tildelt ejendomme i de relevante registres testdata.

I implementeringsplanen for GD1 indgår alle de registre, der skal have tildelt BFE-numre forud for drift. I forbindelse med snitfladetesten er det dog ikke nødvendigt at tildele BFE-numre i tingbog og i ESR. Tildeling af BFE-numre forud for snitfladetest kan nøjes med at blive foretaget i MAT, EFT, BBR og EBR. Det er nødvendigt, at tildelingen sker i denne rækkefølge:

1. Udtræk af ejerlejligheder fra TL til MAT
2. MAT tildeler BFE på ejerlejligheder
3. Udtræk af BPFG fra ESR til MAT
4. MAT tildeler BFE på BPFG
5. MAT tildeler BFE til ejerlejligheder i BPFG
6. Udtræk af ejeroplysninger (inkl. administrator) fra ESR
7. EFT indlæser ejeroplysninger (inkl. administrator) fra ESR
8. BBR skal lægge BFE på samtlige ejendomstyper i BBR
9. EBR dannes ved udtræk fra MAT og DAR.

For at punkt 7-9 kan gennemføres er det imidlertid nødvendigt at skabe en relation mellem BFE-nummer, SFE-ejendomsnummer, matrikelbetegnelse og ejerlejlighedsnummer i en samlet tabel. Det foreslås derfor, at der etableres en krydsreferencetabel med disse relationer, der kan anvendes af EFT, BBR og EBR. Når en krydsreferencetabel etableres, kan der med fordel også fra start indgå oplysningerne adresse og artskode, der kan bruges som hjælpeoplysninger i tabellen.

Data skal være uploadet på datafordeleren seneste d. 18. april, hvis data skal nå at være klar til snitfladetesten. Før upload på Datafordeleren skal data fra MAT og EFT indlæses i SDFE’s geodatabank. Geodatabanken skal bruge en uge til forberedelse af upload på Datafordeleren. Det vil sige, at data fra MAT og EFT skal være klar med indlæste BFE-numre d. 11. april. EFT, MAT, BBR, DAR, CPR og CVR foretager hver især udtræk af data d. 29. marts. Dermed bliver der for EFT og MU reelt kun 9 arbejdsdage, fra dataudtræk modtages, til tildeling af BFE-numre, konvertering til ny datamodel og til indlæsning i geodatabanken.

Grundlaget for at etablere en krydsreferencetabel findes alene i OIS. Distributører af OIS-data har adgang til de nødvendige data. Det vurderes, at flere af distributørerne med en præcis specifikation af krydsreferencetabellen kan etablere den i løbet af få dage.

**Løsning**

For det videre arbejde foreslås, at testprojektet udarbejder en specifikation af krydsreferencetabellen og kontakter en af de distributører, der forventes at kunne udføre opgaven. Der vurderes ikke at være en alternativ fremgangsmåde for etablering af de nødvendige relationer mellem registrenes ejendomsidentifikation.

Det *indstilles* at styregruppen tiltræder at

* Registerprojekterne sikrer, at de bliver klar til snitfladetest 2. maj dvs. der er skrevet testcases, stubbe og drivere er udskiftet med services endeligt skal funktionsprøve og fabriksprøven være godkendt.
* Testprojektet tager i sin detailplan hensyn til, at MU først kan teste ajourføringsservices og hændelser fra den 13. maj.
* At der trods en presset tidsplan for etablering af testdata med BFE-numre arbejdes videre efter den anførte fremgangsmåde og tidsplan.
* At testprojektet tager kontakt til en OIS-distributør for at etablere en krydsreferencetabel til brug for tildeling af BFE-numre i de relevante registre.

**Procedure**

Testprojektet og registrene arbejder videre med de foreslåede løsninger.

Styregruppen orienteres straks, såfremt det måtte vise sig, at forsinkelser fra et eller flere projekter medfører, at snitfladetesten ikke kan planlægges gennemført i maj og juni

**Kommunikation**Kommunikationen varetages primært i regi af testforum.